Bieradvertensie moet verwyder word oor 'giftige manlikheid' | Maroela Media
'n Advertensie van Windhoek Lager moet van die lug af gehaal of verander word, het die Advertensiebeheerraad (ARB) besluit.
'n Lid van die publiek, Aadila Agjee, het gekla dat die Windhoek-advertensie, waarin die akteur Gerard Butler te sien is, aanstootlik is en mense verkleineer oor hul persoonlike voorkeure.
Heineken Suid-Afrika, wat Windhoek brou, het in reaksie op die klag gesê die advertensie het ten doel om te benadruk dat Windhoek Lager 'n suiwer bier is en nie enige geurmiddels benodig nie. Daar is verder aangevoer dat die man wat die lemmetjie versoek het dit uit gewoonte doen maar nadat hy Windhoek geproe het, het hy dit sonder die lemmetjie waardeer.
Volgens die ARB het hy "informele agtergrondnavorsing" gedoen ten einde tot sy besluit te kom. Die ARB is van mening dat hoewel dit nooit uitdruklik gesê word nie, die advertensie probeer sê dat "regte mans regte bier drink". Dit word geskep deur die manlike interaksies en die rolverdeling wat net uit mans bestaan.
Die ARB het bevind dit is juis die "onuitgesproke aard" van die kommunikasie in die advertensie wat dit besonder gevaarlik maak – die geslagstereotipe wat so normaal uitgebeeld word dat dit nie eens verduideliking nodig het nie. Ingevolge die ARB se reëls word geslagstereotipering of negatiewe geslagsuitbeelding nie in reklame toegelaat nie, tensy sulke stereotipering of uitbeelding redelik en regverdigbaar is in 'n oop en demokratiese samelewing gegrond op waardigheid, gelykheid en vryheid.
Die ARB het bevind die advertensie oortree sy reëls en dat die advertensie onmiddellik van die lug gehaal of verander moet word.